Iran får tilbud om lempelser i atomsanksjoner
En ikke navngitt amerikansk tjenestemann sa mandag til nyhetsbyrået Reuters at iranerne vil få tilbud om mildere sanksjoner hvis landet lover å bremse sin kjernefysiske virksomhet. Men hvis iranerne ikke viser seg medgjørlige, kan straffetiltakene bli skjerpet, tilføyde han. Iran møter tirsdag for første gang på ni måneder Frankrike, Kina, Russland, Storbritannia, Tyskland og USA til en ny runde med forhandlinger i byen Almaty i Kasakhstan. - Ifølge forhandlere er det få tegn til bevegelse, meldte nyhetsbyrået DPA mandag.Irans delegasjon dro til Kasakhstan allerede søndag. Før avreise fastslo Irans nasjonalforsamling at landets omstridte atomprogram ville bli videreført. «Stormaktene må være klar over at Irans atomtog er ustoppelig, og den iranske delegasjonen må føre et alvorlig forsvar for landets kjernefysiske rettigheter innenfor rammen av ikkespredningsavtalen», het det i en uttalelse fra nasjonalforsamlingen ifølge det iranske nyhetsbyrået Fars.Internasjonalt er det stor frykt for at Iran skal forsøke å misbruke sitt atomprogram til å produsere atomvåpen. Iranerne selv nekter for at de har planer om dette. Forhandlingene med Iran har lenge stått på stedet hvil, og ifølge vestlige diplomater vil landet nå bli presentert for et nytt løsningsforslag. Stormaktene vil tilby seg å lempe på forbudet mot iransk handel med gull og andre edle metaller i bytte mot at Iran stenger et anlegg for anrikning av uran, sier diplomatkildene. Irans økonomi er hardt rammet av de internasjonale sanksjonene som er innført mot landet.
USA, Russland og andre stormakter vil tilby Iran lempelser i straffetiltakene når en ny runde med forhandlinger om det iranske atomprogrammet innledes i Kasakhstan. Samtalene åpnes denne uken.